Nixtieq naqsam magħkom xi rimarki qabel il-laqgħa tagħna tal-Kunsill Ewropew nhar il-Ħamis u l-Ġimgħa li ġejjin. Skeda tal-Kunsill Ewropew t'Ottubru Wara l-iskambju tradizzjonali tagħna ta' fehmiet mal-President tal-Parlament Ewropew Tajani fit-15:00, il-Prim Ministru Ratas jaġġornana dwar fejn ninsabu f'termini ta' implimentazzjoni tal-konklużjonijiet preċedenti tagħna. Imbagħad ikollna diskussjoni politika dwar l-aspetti esterni tal-migrazzjoni, b'fokus speċifiku fuq il-bżonnijiet finanzjarji meħtieġa biex jitwaqqaf il-fluss ta' migranti illegali mill-Afrika. Sussegwentement, nadottaw il-konklużjonijiet dwar il-viżjoni għal Ewropa Diġitali, bl-objettiv li nittrasformaw id-diskussjonijiet pożittivi fis-summit reċenti tagħna ta' Tallinn f'segwitu operazzjonali. Il-konklużjonijiet tagħna dwar is-sigurtà u d-difiża għandhom jiżguraw li jinżamm il-momentum minn Ġunju li għadda, b'mod partikolari rigward l-isforzi għat-tnedija tal-Kooperazzjoni Strutturata Permanenti sal-aħħar tas-sena. Matul l-ikla ta' filgħaxija, inħarsu lejn l-iżviluppi ferm inkwetanti fir-Repubblika Demokratika tal-Poplu tal-Korea (RDPK), is-sitwazzjoni rigward l-Iran kif ukoll it-Turkija. Barra minn hekk, il-President Macron ser jagħmel il-punt tiegħu dwar in-negozjati kummerċjali, u l-Prim Ministru May ser taqsam ir-riflessjonijiet tagħha rigward l-istat attwali tat-taħditiet dwar Brexit. Il-Ġimgħa filgħodu jkollna kolazzjon informali dwar l-Aġenda tal-Mexxejja. Wara dan, il-Kunsill Ewropew jiltaqa' mill-ġdid b'27 biex jiddiskuti t-triq 'il quddiem fin-negozjati dwar il-ħruġ tar-Renju Unit. Il-Prim Ministru Ratas ser jieħu din l-opportunità biex jinformana dwar id-diskussjonijiet fil-Kunsill dwar ir-rilokazzjoni tal-aġenziji bbażati fir-Renju Unit. Il-laqgħa tagħna għandha tintemm għall-ħabta ta' nofsinhar. Aġenda tal-Mexxejja Fil-laqgħa tagħna f'Tallinn qbilna li niżviluppaw Aġenda tal-Mexxejja għas-sentejn li ġejjin. Iddiskutejtha magħkom ilkoll, u nixtieq nispjegalkom kif nipproponi li nipproċedu. Abbażi tal-konsultazzjonijiet tiegħi, huwa ċar li, filwaqt li qed niksbu dak li qbilna dwaru fi Bratislava u f'Ruma, hemm ukoll rieda li nsaħħu u narrikkixxu ħidmitna, inkluż billi nħarsu lejn ideat ġodda. Permezz ta' dan, nixtieq li nkunu ggwidati minn tliet prinċipji. L-ewwel nett, għandna niffukaw fuq soluzzjonijiet prattiċi għal problemi reali taċ-ċittadini tal-UE. Dan ifisser li ser ikun hemm il-bidliet - mhux biss għal raġunijiet ta' bidla, iżda sabiex inġibu lura dak is-sens ta' stabbiltà, sigurtà u prevedibbiltà f'ħajjet in-nies kif ukoll il-fiduċja fil-futur. L-innovazzjoni istituzzjonali tista' f'xi każijiet tkun mezz biex jintlaħaq għan, iżda għandna noqogħdu attenti li ma neħlux f'dibattiti istituzzjonali jew teoretiċi bla bżonn. It-tieni, għandna nipproċedu pass pass. Xi kwistjonijiet huma lesti biex jittieħdu deċiżjonijiet dwarhom, u għalhekk għandhom jiġu indirizzati minnufih, b'ħeffa, b'ambizzjoni u b'determinazzjoni, sabiex jiġi żgurat progress reali. Kwistjonijiet oħra jeħtieġ li jitħejjew aktar, qabel ma nkunu nistgħu niddibattuhom. It-tielet, għandha nippreservaw l-għaqda li rnexxielna niżviluppaw matul is-sena li għaddiet. Neħtieġu din l-għaqda sabiex insolvu l-kriżi tal-migrazzjoni, nindirizzaw aspetti inġusti tal-globalizzazzjoni, nindirizzaw pajjiżi terzi aggressivi, nillimitaw il-ħsara kkawżata minn Brexit kif ukoll nippreservaw l-ordni internazzjonali bbażata fuq ir-regoli f'dawn iż-żminijiet diffiċli. Nistgħu biss niffaċċaw l-inċertezzi tal-lum jekk naġixxu flimkien, peress li pajjiżi individwali huma żgħar wisq biex ilaħħqu magħhom waħedhom. Xi wħud jistgħu jgħidu li jiena ossessjonat bl-għaqda, iżda jien profondament konvint - mhux biss minħabba xogħli, iżda fuq kollox minħabba l-esperjenza personali tiegħi - li l-għaqda Ewropea hija l-akbar saħħa tagħna. Ovvjament hemm id-dilemma ta' kif nirrikonċiljaw l-għaqda mad-dinamiżmu, u kif nużaw l-enerġija l-ġdida b'mod li ma tifridniex, iżda ssaħħaħna. Wara l-konsultazzjonijiet, inħossni rassigurat li aħna kapaċi naċċelleraw ħidmitna, mingħajr ma nfixklu l-għaqda tagħna. Għalhekk, il-qafas ġenerali tad-deċiżjonijiet tagħna għandu jkompli jkun f'laqgħat b'27 jew bi 28 Stat Membru, skont is-suġġett. Kif stabbilixxejna fid-Dikjarazzjoni ta' Ruma, dan l-approċċ ma jipprevjenix lill-Istati Membri milli jimxu 'l quddiem b'mod aktar rapidu f'oqsma speċifiċi, f'konformità mat-Trattati, filwaqt li jinżamm il-bieb miftuħ għal dawk li jixtiequ jissieħbu aktar tard. Biex inkun ċar, l-għaqda ma tistax issir skuża għall-istaġnar, iżda fl-istess waqt l-ambizzjoni ma tistax twassal għall-firda. Rigward il-metodi ta' ħidma, għandi tliet suġġerimenti x'nagħmel. L-ewwel nett, kuntent ħafna bir-rieda tagħkom li naċċelleraw ħidmitna u negħlbu s-sens ta' dgħufija, fejn l-interessi politiċi, jew l-inerzja burokratika, itellfu l-kisba ta' riżultati. Biex dan jirnexxi, nipproponi approċċ aktar politiku matul id-diskussjonijiet tagħna, u - kull meta jkun meħtieġ - aktar laqgħat. L-impenn b'mod aktar dirett lejn kwistjonijiet politikament sensittivi, u l-iżgurar ta' progress reali, jeħtieġu li intom tkunu lesti tegħlbu l-istaġnar fil-Kunsill tal-Ministri. Urejna diġà l-kapaċità tagħna biex nagħmlu dan, pereżempju rigward regoli aktar b'saħħithom tal-antidumping li issa ntlaħaq qbil dwarhom mal-Parlament Ewropew. F'dan il-kuntest nipproponi għadd ta' dibattiti biex isolvu l-problemi diffiċli dwar l-aktar kwistjonijiet sensittivi bħall-migrazzjoni jew ir-riforma tal-UEM. Kif tafu, hemm żewġ raġunijiet ewlenin għaliex xi kwistjonijiet huma mwaħħlin. L-ewwel waħda hija li minflok ma jindirizzaw il-kwistjonijiet involuti, il-mexxejja jippermettu li dawn jintilfu xi mkien bejn il-kollaboraturi tagħhom jew fis-sistema tat-teħid tad-deċiżjonijiet. Jien tassew kuntent li qbiltu f'Tallinn li wasal iż-żmien li nieħdu l-affarijiet f'idejna. It-tieni raġuni hija ta' kunflitti ta' interessi u opinjonijiet fostkom u fost il-gvernijiet tagħkom, kemm rigward is-sustanza kif ukoll id-determinazzjoni biex noħorġu mill-imblokk. Sabiex nimxu 'l quddiem u naqblu dwar soluzzjonijiet ta' malajr neħtieġu metodu ġdid, li ma jinvolvix sessjonijiet twal ta' abbozzar dwar il-konklużjonijiet tagħna. Din hija r-raġuni għaliex nixtieq nipproponi metodu li jiffoka fuq is-soluzzjoni ta' kwistjonijiet reali. Dan jinvolvi għadd ta' diskussjonijiet, kif indikat fl-Aġenda tal-Mexxejja, li ser jiġu organizzati fuq il-bażi ta' Noti ta' deċiżjoni li jien nippreżenta qabel dawn id-diskussjonijiet, billi nibda bil-laqgħa tagħna f'Gothenburg. Dawn in- Noti ta' Deċiżjoni jirrapportaw dwar id-differenzi tagħna, filwaqt li jiddeskrivu b'mod preċiż l-ambitu ta' konflitt u b'hekk jippermettu li jkollna diskussjoni politika serja. L-għan ikun li jingħeleb kwalunkwe imblokk. Jekk l-ewwel diskussjoni ma tirnexxix, ser ikollna nieħdu deċiżjoni dwar jekk nagħmlux tentattiv ieħor biex insolvu l-kwistjoni, jew jekk l-uniku triq 'il quddiem tkunx il-kooperazzjoni msaħħa fost il-pajjiżi li jkollhom ir-rieda li jagħmlu dan, kif previst mit-Trattati. It-tieni, ħafna minnkom jinsistu fuq segwitu rigoruż tal-laqgħat tagħna biex jiżgura li d-deċiżjonijiet ikunu implimentati sew. Fi Bratislava qbilna li nintensifikaw il-fokus tagħna fuq l-implimentazzjoni billi ddeċidejna li l-Kap ta' Stat jew ta' Gvern li jirrappreżenta l-Presidenza jirrapporta dwar il-progress f'kull laqgħa ordinarja tal-Kunsill Ewropew. Nissuġġerixxi li tiġi żviluppata din il-prattika billi jiġi żgurat li r-rapporti jkunu aktar ċari u jipprovdulna bażi aħjar biex nisiltu konklużjonijiet politiċi għal ħidmitna. F'dan il-kuntest, qed nehmeż ħarsa ġenerali tal-implimentazzjoni tal-Aġenda ta' Bratislava. Peress li bħalissa ninsabu nofs triq fit-twettiq tal-ambizzjonijiet tagħna minn Bratislava, fassalt l-Aġenda tal-Mexxejja b'tali mod li, mingħajr ma jkun hemm duplikazzjoni mal-aġenda preċedenti tagħna, tikkomplementa dak li diġà ddeċidejna li nagħmlu flimkien. Fl-aħħar nett, ħafna minnkom ġustament enfasizzaw il-ħtieġa li jiġi żgurat li d-deċiżjonijiet fostna jkunu ankrati sew fl-ambjent politiku nazzjonali rispettivi tagħkom. Kull wieħed minnkom imdorri jinvolvi ruħu mal-parlamenti nazzjonali tiegħu u jilħaq il-pubbliku inġenerali, skont it-tradizzjonijiet kostituzzjonali u ċ-ċirkostanzi politiċi speċifiċi tiegħu. Dan m'aħniex ser nibdluh. Madankollu, nistgħu nispiraw ruħna wkoll minn ideat ġodda dwar kif niddibattu dwar l-Ewropa, bħal dawk espressi reċentement. Bil-ħsieb li niksbu l-objettivi komuni tagħna, nissuġġerixxi li norganizzaw ħidmitna f'konformità mal-Aġenda tal-Mexxejja, mehmuża hawnhekk. Naturalment dan huwa dokument ħaj li ser ikollu jiġi aġġornat u arrikkit aħna u mexjin. Napprezza ħafna l-kummenti u s-suġġerimenti tagħkom fid-diskussjoni li jmiss tagħna l-Ġimgħa filgħodu. Madankollu, ma nipprevedix sessjoni ta' abbozzar dwar l-Aġenda tal-Mexxejja, iżda pjuttost skambju politiku dwar kif l-aħjar li nħejju ħidmitna fix-xhur li ġejjin. Skont l-eżitu tad-diskussjoni tagħna ser niżgura li din tiġi riveduta skont l-fehim komuni tagħna dwar it-triq 'il quddiem. Nistenna bil-ħerqa li narakom ilkoll fi Brussell. Aġenda tal-Mexxejja Rapport ta' implimentazzjoni ta' Bratislava Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa